CELEX ID: 32010D0372
Publication Date: 2010-06-18

Document Text:
KOMISJONI OTSUS,
18. juuni 2010,
kontrollitavate ainete kasutamise kohta tootmise abiainetena kooskõlas Euroopa Parlamendi ja nõukogu määruse (EÜ) nr 1005/2009 artikli 8 lõikega 4
(teatavaks tehtud numbri K(2010) 3847 all)
(Ainult hollandi-, itaalia-, poola-, portugali-, prantsus- ja saksakeelne tekst on autentsed)
(2010/372/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1005/2009 osoonikihti kahandavate ainete kohta, (1) eriti selle artikli 8 lõiget 4,
ning arvestades järgmist:
(1)
Osoonikihti kahandavate ainete kasutamine tootmise abiainetena on üks väheseid heidet tekitava kasutamise vorme, mis määruse (EÜ) nr 1005/2009 kohaselt on praegu veel lubatud. Osoonikihti kahandavate ainete heide keskkonda võib tekitada osoonikihile olulist kahju. Seepärast on vaja tagada, et tootmise abiainete kasutamisest tulenevad osoonikihti kahandavad heitkogused ei suureneks.
(2)
Lähtudes kohustustest, mille Euroopa Liit on võtnud osoonikihti kahandavaid aineid käsitleva Montreali protokolli (edaspidi „Montreali protokoll”) otsuse X/14 alusel, ei tohi tootmise abiainetena kasutatavate kontrollitavate ainete maksimaalne kogus määruse (EÜ) nr 1005/2009 artikli 8 lõike 4 kohaselt ületada 1 083 tonni aastas ning tootmise abiainete kasutamisest tulenev heide ei tohi ületada 17 tonni aastas.
(3)
Tootmise abiainetena kasutatavate kontrollitavate ainete tarbimise ootamatu kasv viimastel aastatel on seadnud ohtu otsuse X/14 nõuete järgimise Euroopa Liidu poolt ning tekitanud vajaduse karmistada kõnealuste ainete kasutamise tingimusi.
(4)
Vastavalt määruse (EÜ) nr 1005/2009 artiklile 8 koostab komisjon nende ettevõtjate loetelu, kellel on lubatud kasutada kontrollitavaid aineid tootmise abiainetena, ning määrab iga asjaomase ettevõtja jaoks kindlaks selliste kontrollitavate ainete maksimaalsed kogused, mida võib kasutada lisatava kogusena, ja heite ülemmäära.
(5)
Asjaomaste ettevõtjate ja nende poolt abiainetena kasutatavate koguste loetelu peaks põhinema liikmesriikide esitatud aruannetel ning kõnealust loetelu tuleks kohandada, et tagada artikli 8 lõikes 4 sätestatud määrade järgimine Euroopa Liidu poolt. Lisatavate kogustena kasutatavatele kontrollitavatele ainetele kvootide andmine peaks põhinema 2005-2008. aasta keskmistel vajadustel. Konkreetse ettevõtja keskmise nõudluse arvutamisel ei tuleks arvesse võtta neid aastaid, mille jooksul asjaomane ettevõtja ei kasutanud tootmise abiainetena kontrollitavaid aineid. Konkreetsete ettevõtjate puhul on kvoodi ülemmääraks sätestatud 124 %, et võtta arvesse nõudluse kõikumist aastate lõikes ja tagada samal ajal Euroopa Liidule eraldatud üldmäära järgimine.
(6)
On asjakohane lubada kvootide ülekandmist lisas loetletud ettevõtjate vahel, et suurendada ettevõtjate paindlikkust turu muutuvate vajadustega kohanemisel. Käitise tegevuse lõpetamise korral tuleks käitisele antud kvoot siiski tühistada. Seepärast peaksid ettevõtjad teavitama asjaomaste käitiste tegevuse lõpetamisest komisjoni ja asjaomast liikmesriiki.
(7)
Käesoleva otsusega ettenähtud meetmed on kooskõlas määruse (EÜ) nr 1005/2009 artikli 25 lõike 1 kohaselt asutatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Mõisted
1. „Lisatav kogus” - tootmistsüklis varem kasutamata ja esmakordselt tootmistsüklisse lisatud kontrollitavate ainete (nii varem kasutamata, kokkukogutud kui ka taastatud kujul) üldkogus tonnides.
2. „Heide” - käitise tegevuskohas toimuva abiainete kasutamise ning sellega seotud ladustamise ja käitlemise jooksul atmosfääri, vette või pinnasesse paisatavate kontrollitavate ainete üldkogus tonnides.
Artikkel 2
Tootmise abiainetena kasutamise lubamine ning heite ja koguse ülemmäär
1. Käesoleva otsuse lisas esitatakse nimekiri ettevõtjatest, kes võivad alates 1. jaanuarist 2010 kasutada tootmise abiainetena kontrollitavaid aineid.
2. Ettevõtja kasutab ainult käesoleva otsuse lisas sätestatud aineid ja tehnoloogiaid.
3. Ettevõtja ei ületa lisas sätestatud iga-aastaseid kontrollitavate ainete koguseid, mida tal on lubatud kasutada lisatavate kogustena, ega ka iga-aastase lubatud heitkoguse ülemäära. Heitkoguse kvoot tühistatakse selle aasta lõpul, mil käitis, millele kvoot anti, oma tegevuse jäädavalt lõpetab.
Artikkel 3
Kvootide ülekandmine
Ettevõtja võib käesoleva otsuse lisas nimetatud olemasolevale käitisele antud lisatavate koguste kvoodi täielikult või osaliselt üle kanda mõnele teistele käesoleva otsuse lisas nimetatud ettevõtjale, olenemata ainest või protsessist, mille kohta kvoot anti. Ettevõtja, kellele kvoot üle kanti, võib ülekantud kvooti kasutada sama aine ja sama protsessi puhul, mille jaoks kvoot esialgsele saajale käesoleva otsuse lisaga oli antud. Kvoodi ülekandmine jõustub alles pärast seda, kui komisjonile ja asjaomaste liikmesriikide pädevatele asutustele on saadetud vastav teade ning komisjon on teate kättesaamist kinnitanud.
Artikkel 4
Tegevuse lõpetamisest teatamine
Asjaomase käitise tegevuse lõpetamise puhul peab käesoleva otsuse lisas nimetatud ettevõtja saatma kolme kuu jooksul asjakohase teate komisjonile ja selle liikmesriigi pädevale asutusele, kus tegevuse lõpetanud käitis asus.
Artikkel 5
Kohaldamise kuupäev
Käesolevat otsust kohaldatakse alates 1. jaanuarist 2010.
Artikkel 6
Käesolev otsus on adresseeritud järgmistele ettevõtjatele:
Anwil SA
Ul. Torunska 222
87-805 Wloclawek
POOLA
Arkema France S.A.
420 rue d'Estienne D'Orves
92705 Colombes Cedex
PRANTSUSMAA
Bayer Material Science AG
CAS-PR-CKD, Gebäude B669
41538 Dormhagen
SAKSAMAA
CUF Quimicos Industriais SA
Quinta da Industria Beduidu
3860-680 Estarreja
PORTUGAL
Potasse et Produits Chimiques SA
95 rue du General de Gaulle
68802 Thann Cedex
PRANTSUSMAA
Perstorp France SAS
rue Lavoisier BP 21
38801 Le Pont de Claix
PRANTSUSMAA
Solvay Solexis S.p.A.
Viale Lombardia 20
20021 Bollate (MI)
ITAALIA
Teijin Twaron BV
Oosterhorn 6
9936 AD Farmsum
MADALMAAD
Brüssel, 18. juuni 2010

EuroVoc Classification:
Level 1: 100155
Level 2: 100242
100244
Level 3: 434743
2524
2470
2090
All Concepts: 2540
4308
5650
5782
6400